แอสเซทพลัสชี้กองทุนเกาหลียังจ่ายผลตอบแทนสูง
บลจ.แอสเซท พลัส ไม่หวั่นเกาหลีเหนือ-ใต้พิพาท เดินหน้าขายกองทุนพันธบัตรเกาหลี 2 กองทุนวันนี้ ชี้ผลตอบแทนยังสูงกว่าพันธบัตรไทย 0.6-0.8% ต่อปี
7 มิ.ย. 2553

บลจ.แอสเซท พลัส ไม่หวั่นเกาหลีเหนือ-ใต้พิพาท เดินหน้าขายกองทุนพันธบัตรเกาหลี 2 กองทุนวันนี้ ชี้ผลตอบแทนยังสูงกว่าพันธบัตรไทย 0.6-0.8% ต่อปี
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน แอสเซท พลัส เปิดเผยว่า แม้ว่าข้อพิพาทระหว่างประเทศเกาหลีเหนือและเกาหลีใต้จะเป็นปัญหาที่กระทบต่อความเชื่อมั่นด้านการลงทุนในขณะนี้อยู่บ้าง แต่คาดว่าจะไม่มีผลกระทบต่อระบบเศรษฐกิจของประเทศเกาหลีใต้อย่างมีนัยยะเท่าใดนัก  โดยภาพรวมเศรษฐกิจของเกาหลีใต้ยังคงแสดงให้เห็นถึงการฟื้นตัวทางเศรษฐกิจอย่างต่อเนื่อง จากตัวเลขที่สะท้อนกิจกรรมทางเศรษฐกิจที่สำคัญ เช่น ตัวเลขการเติบโตทางเศรษฐกิจ (GDP) ในไตรมาส1 ที่เติบโต 8% เมื่อเปรียบเทียบกับปีก่อนหน้า หรือ 2.2% เมื่อเปรียบเทียบกับไตรมาส 4 ปี 2552 ภาคการส่งออกที่ปรับตัวขึ้นอย่างต่อเนื่อง โดยในเดือนพ.ค.เติบโต 41% เมื่อเปรียบเทียบกับปีก่อนหน้า
ส่วนภาคการผลิต ในเดือนเม.ย. เติบโต 19.9% และภาคการบริโภคโดยเฉพาะยอดขายห้างสรรพสินค้า (Department Store sales) ยังคงเติบโตได้ดี โดยในเดือนเม.ย.เติบโต 8.8% ขณะที่ดัชนีชี้วัดความเชื่อมั่นทั้งการบริโภค และการลงทุนในธุรกิจ (Consumer and Business Survey) ต่างก็ปรับเพิ่มขึ้นในเดือนพ.ค.ด้วยเช่นกัน
“จากตัวเลขทางเศรษฐกิจของเกาหลีใต้ โดยเฉพาะอย่างยิ่งตัวเลขด้านความเชื่อมั่นที่ยังคงอยู่ในทิศทางที่ดี ทำให้เห็นได้ว่าข้อพิพาทระหว่างเกาหลีเหนือ และเกาหลีใต้ น่าจะส่งผลกระทบต่อเศรษฐกิจของประเทศเกาหลีใต้เพียงเล็กน้อยเท่านั้น ขณะที่ความสามารถในการชำระหนี้โดยเฉพาะหากดูตัวเลขฐานะเงินสำรองระหว่างประเทศ (FX Reserves) ของประเทศเกาหลีใต้ที่ยังคงอยู่ในระดับ 2.78 แสนล้านดอลลาร์สหรัฐ ซึ่งถือว่าอยู่ในระดับที่สูงมาก และการที่บริษัทจัดอันดับความน่าเชื่อถือชั้นนำ เช่น  ฟิทช์ เรทติ้งยังคงอันดับความน่าเชื่อถือของประเทศเกาหลีใต้ที่ระดับ AA และมีแนวโน้มคงที่ แสดงให้เห็นถึงความเชื่อมั่นต่อเศรษฐกิจ และความมั่นคงทางการเงินของประเทศเกาหลีใต้เป็นอย่างดี”นายวินกล่าว
นายวิน กล่าวว่า บลจ.แอสเซท พลัส เห็นว่าเมื่อเปรียบเทียบผลตอบแทนและระดับความเสี่ยงในระดับต่ำแล้ว การลงทุนในพันธบัตรรัฐบาลเกาหลีใต้ในขณะนี้ ยังมีความน่าสนใจ เนื่องจากผลตอบแทนยังคงอยู่ในระดับสูงกว่าพันธบัตรรัฐบาลในประเทศอายุเฉลี่ยใกล้เคียงกันถึง 0.6-0.8% ต่อปี  โดยพันธบัตรรัฐบาลไทย อายุ 3 เดือน ผลตอบแทนหลังจากหักค่าใช้จ่ายปัจจุบันอยู่ที่ประมาณ 1% ต่อปี ส่วนพันธบัตรเกาหลีใต้ อายุ 3 เดือน ผลตอบแทนอยู่ที่ 1.2-1.30% ต่อปี
ทั้งนี้ ในวันที่ 10 มิ.ย.นี้ กองทุนตราสารหนี้ต่างประเทศที่จะเปิดขายและรับซื้อคืนรอบใหม่ (Rollover)  2 กองทุน จึงยังคงเลือกลงทุนในพันธบัตรเกาหลีใต้ ระยะเวลาการลงทุนทั้งระยะสั้นประมาณ 4 เดือน และประมาณ 1 ปี  โดยกองทุนเปิดแอ็คทีฟเอฟไอเอฟ 2 (ACFIF2) จะลงทุนประมาณ 4 เดือน คาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 1.55% ต่อปี และ กองทุนเปิดแอ็คทีฟเอฟไอเอฟ 8 (ACFIF8) อายุประมาณ 11 เดือน คาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 2.10% ต่อปี